Søren Egge Rasmussen (EL), 2025-03-20:
Nogle gange har man sådan en fornemmelse af, at her har jeg været før.
Det er så 2 år siden, at vi havde en rigtig god debat om Enhedslistens beslutningsforslag om, at der skulle laves en ambitiøs strategi for energieffektiviseringer og energibesparelser frem mod 2030.
Det havde sit udgangspunkt i, at der var et offentligt møde omkring energipolitik, hvor CONCITO havde et oplæg, og hvor vedkommende, der holdt oplægget, ligesom sagde: Her er et overset hjørne af energipolitikken i Danmark, nemlig at vi simpelt hen ikke arbejder nok med energibesparelser og energieffektiviseringer, og at man ikke forsøger at være på forkant med, hvad EU kommer med af krav.
Det er altså godt 2 år siden, at jeg formulerede det beslutningsforslag i samarbejde med flere organisationer uden for Folketinget.
Vi havde debatten her i Folketinget.
Det var en udmærket debat.
Ministeren var positiv, men syntes ikke, det var den rigtige dato, jeg havde sat ind for at være fremme i skoene og lave noget på forhånd.
Jeg står her og tænker: Hvad er der så sket de sidste 2 år?
Nu kommer der så et lovforslag, der skal leve op til det her direktiv, hvor der gives en stribe bemyndigelser til ministeren, og hvor ministeren så skal klare tingene bagefter.
Jeg synes egentlig, det havde været langt stærkere, hvis der var et godt lovforslag, som sagde: Det er på den her måde, at Danmark skal sikre, at vi er et grønt foregangsland og lever op til vores klimalov.
Det synes jeg havde været ambitiøst.
Det er, som om de der milliardinvesteringer i brint, havvindmøller og CO 2 -lagring fylder for meget i energipolitikken og overskygger, at der er andet, som også er vigtigt.
Det er jo de her energibesparelser og energieffektiviseringer.
De er jo en vigtig brik i at blive et selvforsynende land, og i forhold til at Europa kan klare sig uden importeret gas og olie fra Rusland.
Jeg vil i udvalgsbehandlingen stille spørgsmålet: Hvad er der sket de sidste 2 år?
Har man bare siddet og skrevet lidt om, hvor mange bemyndigelser vi kan give ministeren, i et langt lovforslag?
Eller har man brugt tiden på faktisk at arbejde konstruktivt på at sikre flere energibesparelser ude i samfundet?
Jeg må indrømme, at jeg er der, hvor jeg ikke vil love at stemme for det her lovforslag, men jeg vil sådan set godt give det et skud, i forhold til om vi kan finde ud af noget i udvalgsbehandlingen, som reducerer antallet af bemyndigelser og konkretiserer, hvad det er for en politik, som vi skal gennemføre for at leve op EU's krav.
Når jeg kigger i det her høringsnotat, bliver jeg ærlig talt lidt bekymret, når jeg så kan læse det her med, at Energistyrelsens beregninger viser, at energisparemålet på 1,9 pct. årligt fra den 11. oktober 2025 forventes at blive indfriet ud fra de tiltag, der allerede er iværksat i dag, til og med 2028.
Når man så kender til det vedligeholdelsesefterslæb og til den vedligeholdelsesmangel, der er ude i de kommunale bygninger, og hvor meget der er at hente ved at lave de energirenoveringer, som kommunerne så ikke kan få lov til at lave, fordi der er et anlægsloft, som er alt for stramt, så må man sige, at der altså er nogle muligheder, vi ikke udnytter.
Det er det, som jeg synes at vi skal sætte fokus på, i stedet for som sædvanlig at lave sådan noget minimumsimplementering omkring EU-krav.
Hvorfor så ikke forsøge at få det bedste ud af det?
Vi skal være et grønt foregangsland og ikke et land, der skal give flest mulige bemyndigelser til ministeren.
Med den forhistorie, der er, hvor jeg ikke kan se, at man i ministeriet har arbejdet seriøst med energibesparelser, hvorfor skulle jeg så være med til at give en voldsom masse bemyndigelser til ministeriet og ligesom overlade det til embedsmændene og sige: Det her klarer I, for det er bare et lille EU-krav, der er kommet, og det kan vi nok leve op til?
Vi kunne jo leve op til det på bedste vis.
Det er sådan set det, jeg efterspørger, altså at vi prøver at lave en EU-implementering, hvor man ikke bare går efter den laveste fællesnævner, men hvor man kunne gå efter den højeste fællesnævner og gå efter noget, der er ambitiøst.
Det er sådan set det, jeg gerne vil efterspørge.
Jeg kan jo så høre, at der er flere partier, der har det lidt på samme måde.
Så jeg håber da, at der kan komme noget ud af en udvalgsbehandling.